ས་སྐྱ་ལེགས་བཤད་ལས།མཁས་པ་སློབ་པའི་དུས་ན་སྡུག།བདེ་བར་སྡོད་ལ་མཁས་མི་སྲིད།།བདེ་བ་ཆུང་ལ་ཆགས་པ་དེས།།ཆེན་པོའི་བདེ་བ་ཐོབ་མི་སྲིད།།ཅེས་གསུངས་པ་ལྟར་རིག་གནས་སྤྱི་བྱེ་བྲག་གང་བསླབ་རུང་།སློབ་པའི་དུས་ན་དཀའ་སྤྱད་སྡུག་རུས་དགོས་ཤིང་།རིག་གནས་གང་དེའི་དགེ་མཚན་མཐོང་བ་བྱས་ནས་སྤྲོ་སྣང་ངང་འཇུག་དགོས།ལེ་ལོ་ངན་ཞེན་གྱི་དབང་དུ་སོང་ནས་བདེ་བར་འདོད་ན་དེ་མཁས་པར་འགྱུར་མི་སྲིད་པས།བདེ་བ་ཆུང་ངུ་ལ་མ་ཆགས་པར་བརྩོན་པ་ཆུ་བོའི་རྒྱུན་བཞིན་བསྟེན་ཚེ།མཐར་ཐུག་རང་གཞན་སྤྱི་ལ་ཕན་པ་ཞིག་ཡོང་ཐུབ།དེས་ན་ལོ་ཙཱ་བ་ཞིག་ལ་མཚོན་ན།མ་ཡིག་གི་བརྗོད་དོན་ལོག་པར་རྟོག་པ་དང་།གོ་བ་ཕྱིན་ཅི་ལོག་ཏུ་ཞུགས་ནས་མ་རྟོགས་པ།འོལ་ཚོད་ཙམ་དུ་སོང་བ།ཇི་བཞིན་ཕབ་སྒྱུར་གྱི་ཐབས་ལམ་དང་རྩལ།རྩ་དོན་དང་ཚད་གཞི་འཛིན་ཚུལ་སོགས་ལ་ཐེ་ཚོམ་བྱེད་པ།ཚིག་བརྡ་མ་འཕྲོད་པ་དང་།མ་ཡིག་གི་གཏན་ཚིགས་དང་།རྩོམ་ལུས་སོགས་མུན་སྤྲུལ་དུ་བསྒྱུར་བ།རྗོད་བྱེད་ཚིག་གི་ཉམས་ཤོར་བ།ལོ་ཙཱ་བྱེད་སྐབས་ཉོབ་མདངས་དང་།སུན་སྣང་དང་སྒྱིད་ལུག་སོགས་ཀྱི་དབང་དུ་ཤོར་བ།མ་ཡིག་མཐོང་བའི་ཚེ་རང་གིས་སྒྱུར་མི་ནུས་པར་བག་ཁུམ་ཞིང་ཕྱིར་བཤོལ་བ་སོགས་མི་བྱེད་པར།རྒྱུ་རྐྱེན་རྣམ་འཇོག་གི་བལྟོས་བཅས་དང་།རྟེན་འབྲེལ་གྱི་ངང་ཚུལ་ལ་བསམས་ནས།ཐོས་བསམ་སློབ་གཉེར་གྱི་ལས་ལ་འབུངས་དགོས་པ་དང་།ལོ་ཙཱའི་ལག་ལེན་ལ་ཡང་ནས་ཡང་དུ་གོམས་པར་བྱས་ཏེ།ཐབས་ཤེས་ཟུང་འཇུག་ལ་བརྟེན་ནས་ལོ་ཙཱའི་ལས་ལ་རིན་ཐང་བསྐྲུན་དགོས།དེའང་ཐབས་ཤེས་ཟུང་འཇུག་ཅེས་པའི་ཐབས་ནི་ལོ་ཙཱའི་རིག་གནས་དང་འབྲེལ་བའི་རིགས་པའི་གཞུང་ལུགས་དང་།ཤེས་རབ་ནི་རིག་པའི་གཞུང་ལུགས་དེ་ལག་ལེན་དངོས་ཀྱི་ཁྲོད་དུ་བླང་དོར་གྱི་འཇུག་པ་མ་ནོར་ཚུལ་བཞིན་སྤྱོད་དགོས།